b'\n_START_ARTICLE_\nKurvmaker\n_START_PARAGRAPH_\nEn kurvmaker er en h\xc3\xa5ndverker som fletter kurver og kurvm\xc3\xb8bler av piletre, siv, bast, rotting og lignende. Kurvmakervirksomhet ble drevet som husflid og som h\xc3\xa5ndverk. Virksomheten er teknologisk enkel, men arbeidskrevende.\n_START_SECTION_\nHistorie\n_START_PARAGRAPH_\nKurvmakerfaget er et av de eldste yrker i verden. Produksjon av kurver og beholdere til husholdning og n\xc3\xa6ringsvirksomhet har gamle tradisjoner, og alle tenkelige materialer som kunne flettes ble benyttet. Ulike regioner og etniske grupper verden over har ulike tradisjoner for utforming av kurver. _NEWLINE_I dag er det bare noen f\xc3\xa5 kurvmakere igjen i Skandinavia, men faget er enda levende i \xc3\x98st-Europa, ikke minst i Polen, der det er rikelig tilgang p\xc3\xa5 god pil. _NEWLINE_I Norge har kurvmakerfaget en historisk bakgrunn b\xc3\xa5de som bygdeh\xc3\xa5ndverk og som byh\xc3\xa5ndverk. Kurvmakeren p\xc3\xa5 landet var en lokal spesialist og produserte kurver det lokale markedet etterspurte, han eller hun kunne betegnes som kipemaker, meisbinder eller noe annet. Kurvmakeren p\xc3\xa5 landet brukte gjerne lokale materialer. Kurvmakerne i byene var for en stor del avhengige av importert materialer.\n_START_SECTION_\nProdukter og materialer\n_START_PARAGRAPH_\nKurvmakerens produkter var selvf\xc3\xb8lgelig kurver. I tillegg kom en rekke andre produkter, ikke minst m\xc3\xb8bler. Kurvmakerens produkter var lette og sterke, men produksjonen var arbeidsintensiv. P\xc3\xa5 begynnelsen av 1900-tallet ble det arbeidet mye med produktutvikling, og nye materialer, bl.a. bambus, ble tatt i bruk. De profesjonelle ut\xc3\xb8vere av kurvmakerfaget var organisert i laug. _NEWLINE_Kurvmakerfaget var lenge ansett som et mulig yrkesvalg for blinde og svaksynte. _NEWLINE_Kurvmakerverksteder finnes i De gamle verksteder p\xc3\xa5 Maihaugen, og i Den gamle by i Aarhus.\n_START_SECTION_\nUtdanning\n_START_PARAGRAPH_\nI Norge har faget v\xc3\xa6rt lagt under lov om fagoppl\xc3\xa6ring i arbeidslivet siden 1955.  I  dag er utdannelsen til dette yrket innenfor utdanningsprogrammet Design og h\xc3\xa5ndverk. Du m\xc3\xa5 g\xc3\xa5 to \xc3\xa5r p\xc3\xa5 skole og to \xc3\xa5r i l\xc3\xa6re ute i bedrift. F\xc3\xb8rste skole\xc3\xa5ret er Vg1 Design og h\xc3\xa5ndverk og andre skole\xc3\xa5ret er Vg2 Design og trearbeid._NEWLINE_Kurvmakerfaget er (pr. 2016) med p\xc3\xa5 Utdanningsdirektoratets liste over sm\xc3\xa5 og verneverdige h\xc3\xa5ndverksfag. Dette inneb\xc3\xa6rer blant annet at bedrifter innen faget mottar utvidet st\xc3\xb8tte fra fylkeskommunen n\xc3\xa5r de tar inn nye l\xc3\xa6rlinger.'